Kyrgios met R1,7 m. beboet vir vloermoer | Netwerk24
Nick Kyrgios kan moontlik geskors word buiten die boetes wat hy by die ATP ontvang het. Foto: Getty Images
Die omstrede Aussie Nick Kyrgios is met $113 000 (R1,7 miljoen) beboet vir sy jongste uitbarsting op die tennisbaan.
Kyrgios het Woensdag in die tweede ronde van die Cincinnati-meesterstoernooi sonder toestemming die baan verlaat om twee rakette stukkend te slaan. Hy het ook sy skoene tussen die toeskouers ingegooi en boonop in die skeidsregter se rigting gespoeg nadat hy hom 'n "f***** p***" genoem het en geweier het om sy hand te skud.
Nick Kyrgios stry met die skeidsregter Fergus Murphy by die Cincinnati-meestertoernooi. Foto: ESPN
Die Vereniging van Beroepstennisspelers (ATP) sê in 'n verklaring die swaar straf sluit in 'n klompie individuele boetes vir onder andere hoorbare obseniteit en onsportiewe gedrag in sy nederlaag teen die Rus Karen Khachanov.
Kyrgios (24) is gewaarsku dat hy moontlik nóg 'n skorsing uit die sport kan verwag sodra die ATP 'n deeglike ondersoek na die saak afgehandel het.
"Buiten die boete stel die ATP ook ondersoek in na die gebeure tydens en onmiddellik ná die wedstryd om vas te stel of 'n bykomende sanksie geregverdig is," sê die beheerliggaam in 'n verklaring.
"Dit kan lei tot 'n bykomende boete en/of 'n skorsing."
Die beeldmateriaal onderaan wys Kyrgios, wat vanjaar ook in 'n vete met die wêreld se top-twee spelers, Novak Djokovic en Rafael Nadal, betrokke is, se tirade.